РЕПУБЛИКА СРБИЈА

НАРОДНА СКУПШТИНА

Одбор за привреду, регионални развој,

трговину, туризам и енергетику

10 Број 06-2/58-23

10. април 2023. године

Б е о г р а д

З А П И С Н И К

СЕДМЕ СЕДНИЦЕ ОДБОРА ЗА ПРИВРЕДУ, РЕГИОНАЛНИ РАЗВОЈ, ТРГОВИНУ, ТУРИЗАМ И ЕНЕРГЕТИКУ, ОДРЖАНЕ 24. МАРТА 2023. ГОДИНЕ

 Седница је почела 24. марта 2023. године у 12,10 часова.

 Седницом је председавао мр Дејан Раденковић, председник Одбора.

 Поред председавајућег, седници су присуствовали чланови Одбора: др Александра Томић, заменик председника Одбора, Живан Бајић, Верољуб Арсић, Тијана Давидовац, Драгомир Карић, Зоран Томић, Далибор Јекић, Миодраг Гавриловић, Зоран Зечевић и Живота Старчевић.

 Седници су присуствовали заменици одсутних чланова Одбора: Радован Тврдишић (заменик члана Одбора мр Нинослава Ерића) и Угљеша Марковић (заменик члана Одбора Снежане Пауновић).

 Седници нису присуствовали чланови Одбора: Павле Грбовић, Зоран Сандић, Ђорђе Станковић и Небојша Зеленовић, нити њихови заменици.

 Седници су, на позив председника, из Секретаријата Енергетске заједнице присуствовали: Артур Лорковски (*Artur Lorkowski*), директор, Дирк Бушле (*Dirk Buschle*), заменик директора и Бранислава Марсенић Максимовић, експерт за гас у Секретаријату ЕнЗ. Из Министарства рударства и енергетике седници су присуствовали: Јована Јоксимовић, Милан Алексић, Иван Јанковић и Милан Мацура, помоћници министра, Милан Новаковић, шеф кабинета и посебни саветник министра, Вељко Ковачевић, посебни саветник министра и Вељко Стаменковић, секретар Министарства; из Агенције за енергетику Републике Србије седници су присуствовали: Дејана Стефановић-Костић, Аца Марковић и Негица Рајаков, чланови Савета АЕРС.

 На предлог председника, Одбор је већином гласова утврдио следећи

Д н е в н и р е д:

1. Представљање Годишњег извештаја Секретаријата Енергетске заједнице о напретку Републике Србије у имплементацији прописа из области енергетике.

Прва тачка: **Представљање Годишњег извештаја Секретаријата Енергетске заједнице о напретку Републике Србије у имплементацији прописа из области енергетике**

Председник Одбора, мр Дејан Раденковић информисао je о досадашњој сарадњи са Секретаријатом Енергетске заједнице (ЕнЗ). Извештај о напретку Републике Србије у области енергетике је девети годишњи извештај Секретаријата ЕнЗ о напретку у имплементацији прописа из обласи енергетике који Секретаријат представља пред Одбором за привреду, регионални развој, трговину, туризам и енергетику. Решавање питања енергетске сигурности и енергетске транзиције питање које се не може решавати унутар државних граница, што је било јасно и пре 17 година када је потписан Уговор између Европске уније и држава региона Западног Балкана о формирању Енергетске заједнице. Много тога се променило и унапредило у последњих 17 година, а оно што је сад сасвим извесно је де ће се промене одвијати све брже и у Европској унији и у Енергетској заједници. Србија је значајно напредовала у отварању тржишта, регионалној сарадњи, енергетској ефикасности и од почетка примене Уговора је међу најнапреднијим чланицама Енергетске заједнице. Највише тело које доноси одлуке је Министарски савет ЕнЗ. На састанку одржаном 16. октобра 2015. године у Тирани, ради укључивања парламената у процес контроле имплементације, Министарски савет је донео Одлуку о успостављању редовних састанака Парламентарног пленума ЕнЗ. Пленум чине по два члана парламената потписница Уговора и једнак број чланова Европског парламента. Парламентарни пленум ЕнЗ прати примену Уговора о оснивању Енергетске заједнице, активно пружа подршку примени и остварењу циљева Уговора и ради на јачању демократског легитимитета и транспарентности процеса у ЕнЗ. Формално је формиран у децембру 2017. године, усвајањем Пословника. Тело се састаје два пута годишње, неформално већ десет година, а формално пет година. Два члана Одбора су чланови Парламентарног пленума Енергетске заједнице и два члана Одбора њихови заменици. Секретаријат ЕнЗ, на основу члана 52. Закона о ратификацији Уговора о оснивању Енергетске заједнице („Службени гласник РС“, број 62/06), доставља и представља редован годишњи извештај о напретку Републике Србије у имплементацији пакета прописа Енергетске заједнице Одбору Народне скупштине за привреду, регионални развој, трговину, туризам и енергетику. У актуелном извештају о имплементацији, Република Србија је оцењена по појединачним областима: електрична енергија, гас, нафта, обновљива енергија, енергетска ефикасност, животна средина, клима, национална тела и статистика. Према сумарним показатељима за 2022. годину, Република Србија је највећи статус имплементације постигла у области статистике и електричне енергије. Нешто слабији резултат је постигнут у области животне средине и гаса, а остало је у границама просека ЕнЗ.

 У уводним напоменама, Артур Лорковски, директор Секретаријата ЕнЗ, истакао је да се презентација не односи само на напредак, већ и на обавезе које је Србија преузела. Презентацијом је обухваћено спровођење прописа, интеграција тржишта електричне енергије, интеграција гасног тржишта и елементи који се односе на обновљиву енергију, животну средину и улога парламента у овом процесу. Енергетска криза која је започела у 2021. години, настављена је и у 2022. години. Цене електричне енергије и гаса су порасле до нивоа који никада раније није забележен на европском континенту. ЕнЗ помаже Украјини у снабдевању електричном енергијом, обезбеђује резервне делове и генераторе, а пружа и финансијску подршку. Упркос енергетској кризи, примећен је напредак уговорних страна 2022. године и то се односи и на Србију. Република Србија има добре резултате у спровођењу прописа ЕУ, али нема напретка у области тржишта гаса. Транспарентност тржишта у Србији је повећана због спровођења Уредбе о интегритету и транспрентности на велепродајном тржишту енергије (REMIT). Препознат је напредак када је реч о спровођењу и преношењу у законодавство мрежних правила ЕУ. Србија је остварила циљеве енергетске ефикасности за 2020. годину и скоро све циљеве када је реч о обновљивим изворима енергије. Енергетска статиска је у потупности усаглашена са прописма ЕУ. Није остварен напредак у области спровођења законодавства које се односи на животну средину. Преношење „Пакета чисте енергије“ из 2021. године добро напредује, али недостаје део који се тиче електричне енергије. Србија је направила напредак у преношењу делова Уредбе о управљању када је реч о енергетском и климатском националном плану. Нацрт интегрисаног националног и климатског плана Република Србија би требало да поднесе Секретаријату ЕнЗ у јуну 2023. године. Након тога, Секретаријат ЕнЗ ће дати оцену документа. Рок за усвајање документа на седници Владе је до јуна 2024. године. Важно је да се ове године измени и допуни Закон о енергетици, како би пакет закона у Србији био потпуно у усклађен са прописима Енергетске заједнице. Важно је преношење Директиве о обновљивим изворима енергије и спровођење Закона о коришћењу обновљивих извора енергије. Србија је постигла напредак усвајањем Дугорочне стратегије за подстицање улагања у обнову националног фонда зграда до 2050. године и у спровођењу Закона о енергетској ефикасности и рационалној употреби енергије. Када је реч о електричнoj енергији, Србија је једна од предводница овог тржиштa. Усвојена је Уредба о спајању организованих дан унапред и унутардневних тржишта електричне енергије у јануару 2022. године и SEEPEKS је номинован за оператора тржишта (NEMO), што су важне одлуке. Неопходно је уложити додатне напоре на успостављању унутардневног тржишта, јер је то важно за обновљиве изворе енергије. Заједно са Владом, ради се на усвајању тзв. кодова или мрежних правила. Негативан утицај на развој тржштита електричне енергије је што није дошло до распоређивања капацитета интерконектора између Србије и Косова\* и то што ови капацитети нису понуђени корисницима на тржишту. Секретаријат ЕнЗ је због тога покренуо отворени прекршајни поступак. Када је реч о Уредби о интегритету транспрентности енергетског тржишта (REMIT) остварен је велики напредак и оно што недостаје је спровођење Директиве ЕУ о електричној енергији и Уредба ЕУ о спремности за ризике у национално законодавство. Када је реч о интеграцији тржишта гаса постоји раскорак у имплементацији законодавства Енергетске заједнице и односи се на либерализацију и отварање тржишта гаса. Тренутно имамо ситуацији кршења гасних прописа који се односи на проблем прописаног раздвајања и сертификациују оператора гасних транспортних система. Оператор складиштења природног гаса треба да приступи процедури сертификације у складу са Уредбом о складиштењу природног гаса јер ће адекватно сертификован оператор складишта природног гаса и оператор трансмисије гаса унапредити сигурност снабдевања и омогућити Србији заједно са отварањем интерконектора са Мађарском да оствари профит што ће да обезбеди и европско тржиште гаса. Србија активно спроводи активности у вези диверсификације на тржишту гаса, укључајући и интерконектор на гасоводу између Србије и Бугарске. Србија је скоро у потпуности остварила циљ повећања удела обновљивих извора енергије за 2020. годину од 27% и неопходне су наредне активности које ће брзо уследити. Пренесене су две директиве. Скоро у потпуности је пренесена Директива ЕУ о обновљивој енергији, али прве аукције још нису спроведене. „ЕМС“ је индентификован као тело за издавање гаранција порекла, укључујући и вођење електронског регистра, што ће додатно помоћи да се обезбеди адекватан развој пројеката у овој области. У делу животне средине постоје области где је потребан већи напредак. Србија је успела да смањи емисије из великих постројења за сагоревање и то треба одржавати због квалитетног ваздуха. Процес преношења ЕУ Директиве о процени утицаја на животну средину још увек није завршен и захтева даље напоре. ЕнЗ ће подржати ове напоре кроз адекватне процедуре предвиђене Споразумом. Када је у питању гас, потребно је да се донесу политичке одлуке и да се усвоји закон неопходан да се изврши раздвајање контроле унутар државе када је у питању контрола система оператора трансмисије и оператера дистрибуције гаса и да постојећа прекогранична инфраструктура за трансмисију гаса и електричне енерегије буде отворена и доступна другим тржиштима, што сада није случај. Интерконективна тачка на Хоргошу и на Косову\* није отворена, а сертификати „Транспортгас Србија“ и „Југоросгаз“ су елементи о којима треба разговарати. Директива о утицају на животну средину је важно питање и треба усвојити адекватне законе што ће омогућити да се води дискусија о неким стратешким пројектима, укључујући и хидроелектране о којима се води расправа у Србији. Што се тиче Интегрисаног енергетског и климатског националног плана за Републику Србију, А. Лорковски је изразио наду да ће и формално бити усаглашен са Владом. Када су у питању обновљиви извори енергије, изнео је очекивање да ће њихова заступљеност бити већа. Цена угљeника ће бити формирана усвајањем Механизма за прекогранично прилагођавање угљеника (CBAM прописа) који је ЕУ усвојила и претпоставља се да ће је земље које нису чланице ЕУ примењивати. Неопходно је да се испуне два услова: да дође до спајања тржишта када је у питању електрична енергија, а други је трговина усклађеним ценама угљеника. Република Србија и земље са јаком индустријом се ослањају на фосилна горива и то су аргументи које је неопходно укључити у формирање механизма прекограничног прилагођавања цена угљеника. То ће све бити тема разговора на будућим састанцима између Секретаријата ЕнЗ и инсититуција Републике Србије.

 Дејана Стефановић-Костић, члан Савета АЕРС, изнела је примедбу на део Извештаја у коме је навдено да „недостаје расподела капацитета на интерконектору са Косовом\*“. Истакла је да ова примедба мора да се избрише из Извештаја. Приликом одлучивања, АЕРС поштује сва потписана документа. То су: потписани документи у оквиру преговарачког процеса који се води између Републике Србије и привремених институција самоуправе у Приштини, Устав Републике Србије и Закон о енергетици. Ни у једном од ових документа не постоји граница између Републике Србије и Косова\*. Ово питање није у надлежности Агенције за енергетику Републике Србије. То је политичко питање. АЕРС сматра да ни КОСТT нема правни основ постојања и свако спомињање прегораничне расподеле капацитета тамо где нема границе је супротно Уставу и свим документима у правном систему Републике Србије. С обзиром да то излази из оквира техничких питања, предложила је да се Секретаријат ЕнЗ обрати Преговарачкој групи, односно да се обрати Председништву Републике Србије и да се ово питање уврсти у преговарачки процес, како се не би дошло у ситуацију да АЕРС или Секретаријат ЕнЗ прејудицирају одлуке које ће бити донете у преговарачком процесу између Републике Србије и привремених институција у Приштини. ЕМС је расподељивла прекограничне капацитете тамо где постоје енергетске границе. Изнела је податак да се у Уредби ЕК која се односи на расподелу прекограничних капацитета (CACM) препознаје тзв. „регион у сенци“, то је регион Западног Балкана, и да је свака тржишна област у земљама Западног Балкана једнака државној територији осим Републике Србије која је препозната као две тржишне области, што је превазишло техничке могућности и не може да се имплементира у наше законодавство. Оно што се усвоји на Министарском савету, да би се имплементирало потребно је да се јасно поштују акти и хијерархија у правном систему Репуплике Србије. Предложила је да ова се питања не износе кроз годишње извештаје Секретаријата ЕнЗ. Истакла је да су све наведене директиве, на основу којих је отворен поступак против Републике Србије: Директива ЕнЗ 2009/27 и Директива 2009/714, пренете у домаће законодавство, али je и подсетила да је 2011. године Република Србија уложила резерву по тим Директивама и сходно томе оне се не примењују на овај случај. За директиве које замењују наведене, за Директиву 2019/944 и Уредбу 2019/943 још увек није истекао рок за имплеметацију у правни оквир Републике Србије. У Извештају се наводи и проблем методологије цена електричне енергије коју Агенција примењује и образложено је на који начин Агенција одређује цене. Електрична енергија је потреба сваког грађанина Републике Србије и ако постоји из Енергетске заједнице коментар на методологију, елементе методологије, треба да достави писмено коментар и онда ће се исти размотрити. Овако се оспоравају резултати методологије, а не елементи методологије. Тражи се да електрична енергија за грађане не износи 8,54, 55 или 56 динара по киловат сату већ да буде једнака тржишној цени и није дефинисано којој тржишној цени. Наведено је да уколико је енергетски микс више ослоњен на алтернативне зелене видове енергије, аутоматски ће цена електричне енергије бити виша. Набавна цена електричне енергије из термоелектрана је дупло јефтинија него из солара. Методологија Агенције се показала као одлична за време кризе. Вештачко подизање цена да би она била једнака тржишној цени би значило за произвођача електричне енергије да се њему поднеси захтев за 15,48 динара по киловат сату, а то је сукоб интереса. Са Енергетском заједницом постоји одлична сарадња која треба да буде само на нивоу стручности. Када превазилази праг стручности, одлази у политички део, онда се застаје и не може се расправљати о таквим питањима.

 Јована Јоксимовић, помоћник министра рударства и енергетике, истакла је да Република Србија води политику европских интеграција и у том смислу подржава све обавезе које су на техничком и оперативном нивоу. Неке од тема које су предмет извештаја требало би да буду део политичког дијалога. Министарство је дало бројне коментаре на садржај Извештаја, али нису сви коментари прихваћени.

 У дискусији, народни посланици су поставили питања, изнели мишљења и сугестије. Постављена су следећа питања:

- шта су конкретни предлози и наредни кораци;

- какво је стање другим чланицама које могу да буду пример добре праксе;

- каква је улога Народне скупштине;

- да ли је било позитивних изненађења у погледу испуњавања обавеза Републике Србије;

- да ли ће се и када преко интерконектора из Драча градити гасовод према Скопљу и да ли се може планирати диверсификација, снабдевање, прикључак и на ту врсту линије снабдевања;

- да ли се Директива о стратешкој процени утицаја на животну средину односи и на реке, с обзиром да у Рупској реци у селу Дадинце у општини Власотинце има шест заштићених и строго заштићених врста;

 Истакнуто је да је у ранијим извештајима долазило до усаглашавања амандмана које су на годишњи извештај о имплементацији имали Министарство рударства и енергетике и Агенција за енергетику РС и да је долазило до неке врсте компромиса. Компромис је довео до тога да је Република Србија имплементирала трећи и четврти пакет директива у сарадњни са ЕнЗ. Донет је нови сет закона 2021. године. Раздвајање оператера транспортних система у сектору гаса била је тема и прошлог извештаја. Коришћење електричне енергије на територији Косова\* и Метохије је политичко питање и предмет дијалога Београда и Приштине и не треба да се наводи у Извештају. Оцењено је да су примедбе упућене Републици Србији у вези тржишта гаса неоправдане, јер се ради на диверзификацији гаса, и такође се улази у политичка питања неувођења санкција Руској Федерацији. Делови Извештаја се односе на питања која треба да се решавају на највишем државном нивоу и не би требало да буду део статистике о томе колико Република Србија имплементира или не имплементира одређене директиве. Република Србија је оцењена веома повољно у области енергетске ефикасности и статистике, где је статус имплементације 76%. То је резултат, између осталог, и усвојених закона у Народној скупштини о енергетској ефикасности, али и великих финансијских средстава које је држава издвојила да се имплементирају различити пројекти ове врсте. Усвојен је Закон о коришћењу обновљивих извора енергије, који је део „Зелене агенде“. На основу Извештаја Агенције за енергетику, Република Србија је повећала учешће енергије из обновљивих извора у укупној потрошњи на 37,7%, што показује да је доста нових капацитета постепено уведено у мрежу. Тренутно је у процедури Предлог закона о изменама и допунама Закона коришћењу обновљивих извора енергије. Диверсификација праваца снабдевања у сектору гаса се реализује у сарадњи са ЕУ и Европском комисијом. У делу Извештаја који се односи на животну средину је процењено да је 55% имплементирано, да је смањена емисија CO2, и да ће се тај тренд наставити. Нејасно је зашто су овако мали проценти имплементације, када су резултати у финансијском смислу и имплементационом јако високи. У Извештају је наведено да је у области климе имплементирано 76%, да се спроводи Зелена агенда и да се напредује у том делу, захваљујући и билатералним споразумима са развијеним земљама са високим еколошким стандардима као што су Немачка и Норвешка. Наводи се да је независност АЕРС-а угрожена због тога што није у могућности да донесе одлуке које се односе на повећање цена електричне енергије за домаћинства, а одлуке о цени се доносе се на основу предлога јавних предузећа АЕРС. То је економска анализа коју раде јавна предузећа, и АЕРС не може да доноси одлуке независно од предлога које дају јавна предузећа. Комисија за контролу државне помоћи има директну сарадњу са Европском комисијом и спроводи све препоруке Европске комисије на најбољи могући начин. Комисија за заштиту конкуренције сарађује са надлежном Комисијом из ЕУ. Треба имати у виду да ће Република Србија тек када постане чланица ЕУ бити у обавези да спроводи и уредбе. Извештај показује да Република Србија мора да се креће у одређеним оквирима који се односе на техничку сарадњу, али би требало избацити сваки вид политизације енергетске политике када је у питању Република Србија, посебно имајући у виду дијалог Београда и Приштине и диверзификација гаса. Што се тиче сертификације „Југорозгас“, која се доводи у питање, специфична је ситуација. Постоје уговори који се тичу гасификације и цене гаса. То је један од фактора који утичу на преко 65% европских компанија у Републици Србији, захваљујући одређеној цени гаса и електричне енергије и одрживости нашег буџета.

 Изнета су очекивања да ће у будућности бити још боља сарадња са Секретаријатом ЕнЗ по свим питањима. У области животне средине, по наводима Извештаја, дошло је до пада у постотку имплементације на 46% . Наведен је проблем у селу Дадинце у општини Власотинце, река Рупска која има четири хидротехничка објекта, две мини хидроелектране, један објекат за хидрозахват, градилиште и један објекат за рибњак. Коришћењем воде за све хидротехничке објекте река је више од 60% пресушила. По пројектима за изградњу треће мини хидроелектране која се зове ВЕСКО, процењено је да је потребан проток од 1,3 кубна метра воде у секунди, а измерено је да нема ни 200 до 300 литара у секунди. Отворен је прекршајни поступак у вези преносног система са Косовом\*. Оцењено је да би Европска унија и све њене институције требало да покажу једну врсту ширег приступа демократији и поштовању демократске процедуре.

 У одговору на постављена питања, изнете ставове и мишљења, Артур Лорковски, директор Секретаријата ЕнЗ, осврнуо се на успешност рада регулаторног тела када је реч о ценама електричне енергије и како се оне одређују у Србији. Навео је да ниво цена у Републици Србији има конкретне последице, а највећа је финансијска ситуација највећих произвођача електричне енергије у Србији и мишљења је да то захтева даљу расправу у којој мери су главни произвођачи електричне енергије сада у критичној финансијској ситуацији и како је то повезано са нивоом цена електричне енергије. Такође, цена је и последица инвестиција, пошто је изнето да систем електричне енергије у Србији има ограничне капацитете да апсорбује енергију из обновљивих извора енергије. То је истина, али да би се променила ситуација, потребне су инвестиције које морају да се плаћају кроз цене. Нема другог начина да се улаже у будући развој инфраструктуре. Повећање цена не значи да би најрањивије групе људи биле погођене тиме. Постоји систем заштите осетљивих група потрошача и тај систем се може применити кроз одговарајуће регулаторне политике, које би препознале разлике између различитих група потрошача. Та пракса је призната и прихваћена у целој ЕУ. Европска комисија пружа подршку буџету у Србији управо за најостељивије групе становништва. Питање Косова\* и дијалога између Београда и Приштине није у делокругу Енергетске заједнице. Међутим, када је могуће, ЕнЗ пружа техничку подршку како би се унапредило разумевање сложености овог питања. Чињеница да је нешто предмет дијалога или да се нешто сматра политичким питањем не спречава Секретаријат ЕнЗ да даје коментаре у свом Извештају. Енергетска заједница ради на томе да ли је законодавство ЕнЗ имплеметирано у национално законодавство или није. Иако се тај процес сматра политичким или се бави неким питањима којим се сматрају политичким, Лорковски је истакао да Секретаријат ЕнЗ то мора да ради. Ако је у питању мања регионална интеграција тржишта због смањења капацитета на интерконекторима на Косову\*, то није у складу са законодавством ЕнЗ и то је порука коју желе да поделе и уздрже се од сваког политичког контекста. Оценио је да је усвајање измена и допуна Закона о коришћењу обновљивих извора енергије је јако важно и истакао да ће подржати такву одлуку. Када је реч о улози парламента, указао је на Протокол у Уговору из Лисабона у вези са улогом националних парламената у процесу доношења одлука. Свака одлука која се доноси мора да прође кроз парламент на различите начине, у зависности од Устава. Свака одлука која се донесе на нивоу ЕУ, мора да прође кроз парламент и ЕнЗ управо спроводи ту процедуру. На следећем састанку тема може да буде питање одређивања цене угљеника. Систем одређивања цена угљеника мора бити ускоро буде спреман. То је стратешка одлука ЕУ и захтева политички консензус. Дискусије о томе треба да се воде на начин да се укључе сви актери из политичког спектра сваке земље уговорнице. На питање у вези интерконектора и гасовода између Драча и Северне Македоније и да ли ће се Србија повезати са тим гасоводом, одговорио је питањем да ли Србија има тржиште које ће дати подстицај да се тај гас допрема у Србију или да Србија намерава да продаје свој гас на том тржишту. ЕнЗ за сада не види напредак када је реч о отварању тржишта гаса у Србији. Ако нема финансијских подстицаја за учеснике у тржишту, уколико они не улажу у развој гасне инфраструктуре, укључујући и гасне интерконекторе и уколико нема тржишних подстицаја да се размишља о проналажењу нових извора гаса, онда је питање када ће Србија почети да отвара тржиште. Након што се отвори тржиште, тржишни сигнали ће јасно показати да ли се исплати да гас из тог правца дође до Србије. Република Србија може имати приступ европском тржишту преко интерконекторне тачке Хоргош и може имати корист од таквог приступа, за то су потребне регулаторне промене, законодавне промене, отварање тржишта за све тржишне учеснике, а након тога може да се види да ли постоји потражња у Србији и потреба Србије за отварање изградњом нових инфраструктура. Уколико Република Србија има најбољу цену у региону која је прихватљива и за индустрију и за потрошаче, онда није јасно шта спречава Србију да отвори тржиште гаса. Када је реч о регулативи везаној за нафту истакао је да овај део правних тековина ЕнЗ треба да буде примењен у Србији и да је за разговоре о инвестицијама у хидроелектране важно преношење Директиве о процени утицаја на животну средину у национално законодавство.

 У дискусији су учествовали мр Дејан Раденковић, др Александра Томић, Миодраг Гавриловић, као и Јована Јоксимовић, Дејана Стефановић Костић и Артур Лорковски.

 Председник Одбора мр Дејан Раденковић информисао је чланове Одбора да се у Стокхолму 23. и 24. априла. 2023. године одржава Међупарламентарна конференција о будућем снабдевању ЕУ енергијом и да ће на конференцији учествовати народни посланици Тијана Давидовац и Живота Старчевић, чланови Одбора.

Седница је закључена у 13 часова и 52 минута.

 Седница је преношена у live stream-у и тонски снимана, а видео запис се налази на интернет страници Народне скупштине.

 СЕКРЕТАР ПРЕДСЕДНИК

 Александра Балаћ мр Дејан Раденковић